NW-premier vra vir kalmte in ColignyPieter Doorewaard en Phillip Schutte in die Coligny-landdroshof (Mei 2017). Foto: ANA Supra Mahumapelo, premier van Noordwes, het gevra vir kalmte in Coligny nadat betogings opnuut opgevlam het met die borgtoguitspraak van twee mans van die dorp. Nadat Pieter Doorewaard (26) en Phillip Schutte (34) Maandag op borgtog vrygelaat is, het ŉ vlaag gewelddadige betogings weer in die dorp begin met minstens drie huise wat aan die brand gesteek is. Maroela Media het vroeër berig Doorewaard en Schutte staan tereg op ŉ aanklag van moord in verband met die dood van Matlhomola Jonas Mosweu (16). Hulle is albei op borgtog van R5 000 vrygelaat. ŉ Groot polisieteenwoordigheid is intussen in Coligny ontplooi, waar die situasie steeds gespanne is terwyl betogers eis dat Doorewaard en Schutte se borgtog teruggetrek word. Betogers meen die regstelsel is meer genadig teenoor “ryk wit boere” wat na bewering misdade teen arm, swart inwoners pleeg. Mahumapelo het Dinsdag gesê ŉ “forum vir versoening, herstel en hernuwing” is in Coligny op die been gebring. “Die forum sal bestaan uit rolspelers in Coligny en sal poog om langdurige vrede en stabiliteit na die dorp te bring deur programme wat deel van die forum sal uitmaak,” het die premier gesê. Polisiebeamptes wat in Coligny, Noordwes ontplooi is (Mei 2017). Foto: ANA Mahumapelo se versoek vir vrede volg ná sy omstrede uitlatings Sondag by Mosweu se begrafnis waar hy gesê het die seun het gesterf “in die hande van wit mense”. “Laat daar geen verwarring wees oor die hande waaraan Matlhomola sy lewe verloor het nie. Dit was in die hande van Suid-Afrikaners wat Afrikaners in Coligny is. Die howe moet kyk hoe hy doodgemaak is,” het Mahumapelo gesê. Mahumapelo het bygevoeg hy is nie ŉ rassis nie, maar “het ŉ probleem met wit meerderwaardigheid”. Thabo Seadira, woordvoerder van die departement van justisie in Noordwes, het namens die departement die geweld en beskadiging van eiendom veroordeel. Hy het inwoners versoek om hulle van boendoegeregtigheid en vandalisme te weerhou. Inwoners het Dinsdagmiddag voortgegaan met protesaksie en geëis dat Doorewaard en Schutte weer in hegtenis geneem word. Die N14-snelweg langs Coligny was onbegaanbaar nadat betogers klippe en ander voorwerpe op die pad gepak het.